কর্মক্ষেত্রে রজোনিবৃত্তি

**কর্মক্ষেত্রে রজোনিবৃত্তি** বা **মেনোপজ** একটি সামাজিক এবং মানব সম্পদ প্রচারণা সংক্রান্ত বিষয়। এতে কর্মক্ষেত্রে উপস্থিতির হার এবং কর্মদক্ষতার ওপর রজোনিবৃত্তির উপসর্গগুলো যে প্রভাব ফেলতে পারে, সে সম্পর্কে সচেতনতা বৃদ্ধির কাজ করা হয়।

## সক্রিয়তা
প্রচারণাকারী, সাংবাদিক, কর্মী বিশেষজ্ঞ এবং শিক্ষাবিদগণ প্রকাশিত গবেষণার ওপর ভিত্তি করে  শিল্প-ভিত্তিক ট্রেড ইউনিয়নসমূহের (যেমন- এসিএএস , টিইউসি , ইউসিইউ , ইউনিসন, ইআইএস , এনএএসইউডব্লিউটি ) মাধ্যমে কর্মীদের জন্য সহায়তা এবং আইন পরিবর্তনের দাবি তুলেছেন। যুক্তরাজ্যে সমতা আইন ২০১০-এর অধীনে তিনটি সংরক্ষিত বৈশিষ্ট্যের মাধ্যমে রজোনিবৃত্তি বৈষম্যকে অন্তর্ভুক্ত করা হয়েছে: বয়স, লিঙ্গ এবং প্রতিবন্ধিতা বৈষম্য। যুক্তরাজ্যের সরকারের একটি সর্বদলীয় সমতা বিষয়ক ওয়ার্কিং গ্রুপ অনুসন্ধান করেছে কেন কর্মক্ষেত্রগুলো রজোনিবৃত্তির মধ্য দিয়ে যাওয়া নারীদের সহায়তা দিতে ব্যর্থ হচ্ছে।

## পটভূমি
alt=বিভিন্ন ধরনের হাতপাখা|থাম্ব|হাতপাখা, যা রজোনিবৃত্তি জনিত হট ফ্লাশ বা আকস্মিক তাপপ্রবাহ মোকাবিলায় কার্যকর।
মেনোপজ বা রজোনিবৃত্তিকালীন পরিবর্তনের গড় বয়স হলো ৫১ বছর। কর্মক্ষেত্রে ৫০োর্ধ্ব নারীদের সংখ্যা বর্তমানে একটি ক্রমবর্ধমান জনমিতি। যুক্তরাজ্যে রজোনিবৃত্তির কারণে প্রতি বছর ১৪ মিলিয়ন কর্মদিবস নষ্ট হয়। প্রায় ৯,০০,০০০ নারী রজোনিবৃত্তির উপসর্গের কারণে কাজ চালিয়ে যাওয়া অসম্ভব হয়ে পড়ায় যুক্তরাজ্যে চাকরি ছেড়ে দিয়েছেন।

২০২৩ সালের জুনে মায়ো ক্লিনিকের একটি গবেষণায় অনুমান করা হয়েছে যে, রজোনিবৃত্তির উপসর্গের কারণে কর্মদিবস নষ্ট হওয়ায় যুক্তরাষ্ট্রে বার্ষিক ১.৮ বিলিয়ন ডলার ক্ষতি হয়। কর্মক্ষেত্রের ফলাফলে রজোনিবৃত্তির প্রভাব নিয়ে এটি এখন পর্যন্ত অন্যতম বৃহত্তম গবেষণা। গবেষণায় এই সিদ্ধান্তে আসা হয়েছে যে, রজোনিবৃত্তিকালীন নারীদের চিকিৎসা সেবার উন্নতি করা এবং উৎপাদনশীলতার এমন ক্ষতি এড়াতে কর্মক্ষেত্রের পরিবেশকে আরও সহায়ক করে তোলা একান্ত প্রয়োজন।

অনেক নারীই তাদের কর্মজীবন চলাকালীন রজোনিবৃত্তির মধ্য দিয়ে যান, তাই কর্মক্ষেত্রে সহায়তা পাওয়া তাদের জন্য গুরুত্বপূর্ণ। অনেকেই রজোনিবৃত্তিকে একটি ব্যক্তিগত বিষয়  বা 'নারীদের সমস্যা' অথবা কর্মক্ষেত্রে একটি 'নিষিদ্ধ' বিষয় হিসেবে মনে করেন। টিইউসি দেখেছে যে, অনেক নিয়োগকর্তা এই সংক্রান্ত সমস্যাগুলো সম্পর্কে অবগত নন এবং তারা কর্মীদের সহায়ক পদ্ধতিতে এসব সমস্যা সমাধান করছেন না। নিয়োগকর্তারা যুক্তিসঙ্গত ব্যবস্থা নিতে ব্যর্থ হওয়ায় অনুপস্থিতির কারণে কর্মদিবস নষ্ট হচ্ছে  এবং অনেক ক্ষেত্রে নারীরা স্বাস্থ্যগত সমস্যার কারণে অদক্ষতার অভিযোগে শাস্তির সম্মুখীন হচ্ছেন। যুক্তরাজ্যে রজোনিবৃত্তি সংক্রান্ত কর্মসংস্থান ট্রাইব্যুনালের সংখ্যা দিন দিন বাড়ছে।

যুক্তরাজ্য সরকারের একটি প্রতিবেদনে পরামর্শ দেওয়া হয়েছে যে, নিয়োগকর্তারা নারীদের বিভিন্ন অভিজ্ঞতার কথা বিবেচনা করে "প্রাতিষ্ঠানিক সংস্কৃতি পরিবর্তন; বাধ্যতামূলক সমতা ও বৈচিত্র্য প্রশিক্ষণ; বিশেষজ্ঞের পরামর্শ প্রদান; উপযোগী অনুপস্থিতি নীতিমালা; মধ্যবয়সী নারীদের জন্য নমনীয় কর্মঘণ্টা; এবং স্বল্প ব্যয়ে পরিবেশগত পরিবর্তনের" মাধ্যমে ইতিবাচক পরিবর্তন আনতে পারেন। সিআইপিডি মানব সম্পদ পেশাদার এবং ব্যবস্থাপকদের জন্য বেশ কিছু নির্দেশিকা তৈরি করেছে। 

তবে এই পদক্ষেপগুলোর কার্যকারিতা মূল্যায়নের ক্ষেত্রে এখনও গবেষণার অভাব রয়েছে।

যুক্তরাষ্ট্রে ন্যাশনাল ইনস্টিটিউট অন এজিং রজোনিবৃত্তি কীভাবে নারীর স্বাস্থ্য এবং বার্ধক্যের ওপর প্রভাব ফেলে সে বিষয়ে গবেষণা পরিচালনা করেছে। এই গবেষণায় আফ্রিকান আমেরিকান, চীনা, হিস্পানিক এবং জাপানিজসহ বিভিন্ন জাতিগত পটভূমির নারীদের অন্তর্ভুক্ত করার জন্য বিশেষ যত্ন নেওয়া হয়েছে। এটি বিজ্ঞানীদের নারীদের অভিজ্ঞতার মধ্যে জাতিগত ও নৃগোষ্ঠীগত পার্থক্য চিহ্নিত করতে সাহায্য করেছে।

## কর্মক্ষেত্রের সংস্কৃতি
রজোনিবৃত্তি নিয়ে আলোচনার সামাজিক গ্রহণযোগ্যতা বিভিন্ন সংস্কৃতিতে ভিন্ন ভিন্ন হয়। রজোনিবৃত্তি হলো লিঙ্গ এবং বার্ধক্যের একটি আন্তঃবিভাগীয় বিষয়।

অনেক নারীর জন্য এটি পারিবারিক এবং কর্মক্ষেত্রের দায়িত্বের একটি 'দ্বিমুখী বা ত্রিমুখী সংকটের' মতো, কারণ এটি এমন সময়ে আসে যখন তাদের সন্তানরা কিশোর-কিশোরী, তাদের বাবা-মা বৃদ্ধ এবং তারা হয়তো দীর্ঘ বিরতির পর মাত্র পেশাজীবনে ফিরেছেন। একই সময়ে তাদের ওপর নেতৃত্ব এবং ব্যবস্থাপনার বাড়তি দায়িত্বও থাকতে পারে। যখন উচ্চতর ব্যবস্থাপনার পদের জন্য যোগ্য নারীরা তাদের কর্মজীবনের শীর্ষ সময়ে চাকরি ছেড়ে দেন, তখন এটি লিঙ্গভিত্তিক বেতনের বৈষম্য এবং লিঙ্গভিত্তিক পেনশনের বৈষম্যের ওপর বিরূপ প্রভাব ফেলে। ৪৫ থেকে ৫৫ বছর বয়সী কর্মরত নারীদের মধ্যে প্রতি পাঁচজনের তিন জনই (৫৯%) রজোনিবৃত্তির উপসর্গের কারণে কর্মক্ষেত্রে নেতিবাচক প্রভাব অনুভব করেন। 

রজোনিবৃত্তিকালীন সহায়তা কর্মক্ষেত্রে মানসিক স্বাস্থ্যের সাথেও যুক্ত হতে পারে। ২০১৮ সালের রেডিও ৪ এর *নারীর সমযয়ের* একটি জরিপে দেখা গেছে যে, রজোনিবৃত্তির মধ্য দিয়ে যাওয়া ৪৮% নারী জানিয়েছেন এটি তাদের "মানসিক স্বাস্থ্য এবং মেজাজের ওপর নেতিবাচক প্রভাব" ফেলেছে। নিয়োগকর্তারা হয়তো রজোনিবৃত্তি সম্পর্কে বিভিন্ন সাংস্কৃতিক দৃষ্টিভঙ্গি সম্পর্কে সচেতন নন। কর্মক্ষেত্রে রজোনিবৃত্তি হলো বয়স, লিঙ্গ, প্রতিবন্ধিতা এবং জাতিগত দিক থেকে কর্মীদের সহায়তা করার একটি আন্তঃবিভাগীয় বিষয়।

এখন পর্যন্ত রজোনিবৃত্তি সমতা আইন ২০১০-এর অধীনে নির্দিষ্ট কোনো সংরক্ষিত বৈশিষ্ট্য নয়। তবে কর্মক্ষেত্রে স্বাস্থ্য ও নিরাপত্তা ইত্যাদি আইন ১৯৭৪ নিরাপদ কর্ম পরিবেশের কথা বলে, যা রজোনিবৃত্তির উপসর্গ অনুভব করার সময় কাজের পরিবেশের ক্ষেত্রেও প্রযোজ্য। সম্প্রতি আরও নতুন আইনের দাবি উঠেছে  যেন নিয়োগকর্তাদের একটি কর্মক্ষেত্র রজোনিবৃত্তি নীতিমালা তৈরি করতে বাধ্য করা হয়, যাতে নারীরা কর্মক্ষেত্রে রজোনিবৃত্তি জনিত বৈষম্যের হাত থেকে সুরক্ষা পান।

## দূরবর্তী কাজ
কর্মক্ষেত্রের পরিবেশের কিছু দিক রজোনিবৃত্তির উপসর্গগুলোকে আরও খারাপ করে তুলতে পারে, বিশেষ করে গরম বা অপর্যাপ্ত বাতাস চলাচল করে এমন পরিবেশ।

রজোনিবৃত্তি দূরবর্তী কর্মীদের ওপরেও প্রভাব ফেলে। কোভিড-১৯ মহামারীর সময় আগে যারা অফিসে গিয়ে কাজ করতেন এমন অনেক নারী বাসায় থেকে কাজ করা শুরু করেন। যদিও দূরবর্তী কাজের কিছু দিক রজোনিবৃত্তিকালীন নারীদের জন্য সুবিধাজনক বলে মনে হতে পারে (যেমন- ঘরের তাপমাত্রা নিয়ন্ত্রণ), তবে হোম স্কুলিংয়ের দায়িত্ব এবং সীমিত জায়গার মধ্যে কাজ করার মতো একাধিক ফ্যাক্টর লকডাউনের সময় তাদের অভিজ্ঞতাকে প্রভাবিত করেছে।

## আইনে পরিবর্তন
নারী ও সমতা কমিটির চেয়ারম্যান ক্যারোলিন নোকস ২০২১ সালে বলেছিলেন: "প্রতি পাঁচজন নারীর মধ্যে তিনজন রজোনিবৃত্তির কারণে কর্মক্ষেত্রে নেতিবাচকভাবে প্রভাবিত হন। এর প্রতিক্রিয়া কেবল ব্যক্তিগত নয়। রজোনিবৃত্তিকালীন নারীদের কর্মক্ষেত্র থেকে বাদ দেওয়া আমাদের অর্থনীতি, সমাজ এবং বৈশ্বিক অবস্থানের জন্য ক্ষতিকর। যুক্তরাজ্যে বর্তমানে লক্ষ লক্ষ নারী রজোনিবৃত্তির মধ্য দিয়ে যাচ্ছেন—যা শারীরিক ও মানসিকভাবে ক্লান্তিকর একটি প্রক্রিয়া—তা সত্ত্বেও এটি আইনে উপেক্ষিত। এটি এমন একটি বিশাল সমস্যা যা দীর্ঘকাল ধরে অদৃশ্য হয়ে রয়েছে, একে প্রকাশ্যে আনা এবং এর সমাধান করা এখন সময়ের দাবি।"

২০২২ সালে যুক্তরাজ্য সরকারের সদস্যরা রজোনিবৃত্তিকে একটি সংরক্ষিত বৈশিষ্ট্য হিসেবে অন্তর্ভুক্ত করতে সমতা আইন ২০১০ সংশোধনের কথা বিবেচনা করেছিলেন। তারা নিয়োগকর্তাদের জন্য রজোনিবৃত্তি অনুভব করা কর্মীদের উপযুক্ত ব্যবস্থা প্রদানের বাধ্যবাধকতা তৈরির আশাও করেছিলেন। বর্তমান অবস্থায় যুক্তরাজ্যের আইন রজোনিবৃত্তি জনিত কারণে কর্মক্ষেত্রে বৈষম্যের শিকার নারীদের যথাযথ প্রতিকার দিতে ব্যর্থ। প্রতিবেদনটির লেখকরা কর্ম পরিবেশ উন্নত করতে এবং আইনি প্রতিকার সহজ করতে উল্লেখযোগ্য পরিবর্তনের প্রস্তাব করেছেন:নিয়োগকর্তাদের জন্য আমাদের সুপারিশগুলো এমনভাবে তৈরি করা হয়েছে যেন খুব কম সংখ্যক নারীর আইনি প্রতিকারের প্রয়োজন হয়। তবে যাদের আইনের ওপর নির্ভর করতে হবে, তাদের জন্য আরও উন্নত সুরক্ষা ব্যবস্থা প্রয়োজন। আমরা সরকারকে 'সমতা আইন ২০১০' এর ১৪ নম্বর ধারা কার্যকর করার আহ্বান জানাই যাতে একাধিক সংরক্ষিত বৈশিষ্ট্যের ভিত্তিতে দ্বৈত বৈষম্যের অভিযোগ দায়ের করা যায়। আমরা আরও চাই সরকার জরুরি ভিত্তিতে রজোনিবৃত্তিকে এই আইনের অধীনে একটি সংরক্ষিত বৈশিষ্ট্য করার বিষয়ে আলোচনা শুরু করুক।

## রজোনিবৃত্তি ছুটি
যুক্তরাজ্যের নারী ও সমতা কমিটির ২০২২ সালের প্রতিবেদনটি নিয়োগকর্তাদের 'রজোনিবৃত্তি ছুটি' সংক্রান্ত নীতিমালা ও সহায়তা প্রদানের সম্ভাবনা নিয়ে আলোচনার জন্ম দিয়েছে।

## কাজের ধরণ

### গণমাধ্যম ও বিনোদন শিল্প
যুক্তরাজ্যে বেশ কিছু নামী গণমাধ্যম ব্যক্তিত্ব ও সাংবাদিক তাদের ব্যক্তিগত অভিজ্ঞতা সবার সাথে শেয়ার করে রজোনিবৃত্তি সম্পর্কে সচেতনতা বাড়াতে কাজ করেছেন। তাদের মধ্যে রয়েছেন প্যাটসি কেনসিট, ডভিনা ম্যাককল, জেনি মারে, কার্স্টি ওয়ার্ক, জেনিফার সন্ডার্স, ব্রিজেট ক্রিস্টি, জো হোয়াইলি এবং জেনি ইক্লেয়ার।

### বিশ্ববিদ্যালয়
কিছু উচ্চশিক্ষা প্রতিষ্ঠান  তাদের কর্মীদের সহায়তায় পরিবর্তন এনেছে। এর মধ্যে রয়েছে লেস্টার বিশ্ববিদ্যালয়  এবং ইউনিভার্সিটি কলেজ লন্ডন।

এই বিষয়ে গবেষণা করছেন এমন শিক্ষাবিদদের মধ্যে রয়েছেন: জো ব্রুইস, বেলিন্ডা স্টেফান, ওয়েন্ডি লরেটো  এবং মাইরা হান্টার।

### শিক্ষাদান
রজোনিবৃত্তিকালীন শিক্ষকদের সহায়তার জন্য ইআইএস , এনএএসইউডব্লিউটি  এবং এনইইউ  নির্দেশিকা প্রকাশ করেছে।

### পুলিশ বাহিনী
ইংল্যান্ড এবং ওয়েলসের পুলিশ 'জাতীয় রজোনিবৃত্তি নির্দেশিকা' প্রকাশ করেছে যা কর্মী, লাইন ম্যানেজার, ঊর্ধ্বতন নেতা এবং পেশাগত স্বাস্থ্য উপদেষ্টাদের সহায়তা ও পরামর্শ দেওয়ার জন্য তৈরি করা হয়েছে।  ন্যাশনাল পুলিশ চিফস কাউন্সিলের জেন্ডার বিষয়ক লিড বলেন: "আমি আন্তরিকভাবে বিশ্বাস করি যে এই নির্দেশিকাটি পুলিশের জন্য একটি বিশাল পদক্ষেপ।" যুক্তরাজ্যের পুলিশ বাহিনীর জনমিতি পরিবর্তিত হচ্ছে, যেখানে নারী কর্মীর সংখ্যা বাড়ছে এবং সম্মুখসারির ও অন্যান্য গুরুত্বপূর্ণ পদে কর্মীরা বার্ধক্যের দিকে যাচ্ছেন। যদি রজোনিবৃত্তি সংক্রান্ত সমস্যাগুলো সঠিকভাবে বোঝা এবং মোকাবিলা করা না হয়, তবে নারী কর্মী, তাদের সহকর্মী এবং সাধারণ জনগণের নিরাপত্তার ওপর এর প্রভাব পড়তে পারে। পুলিশ ফেডারেশন স্কটল্যান্ড, এবং উত্তর আয়ারল্যান্ড পুলিশ ফেডারেশনের সদস্যদের জন্যও সহায়তা উপলব্ধ রয়েছে।

### এনএইচএস
এনএইচএস স্বীকার করে যে "যেহেতু আমাদের জনসংখ্যা এখন দীর্ঘজীবী হচ্ছে, মানুষ বেশিদিন কাজ করছে এবং এনএইচএস এ অনেক নারী কাজ করছেন, তাই কর্মীদের সুস্থ থাকতে এবং কর্মক্ষেত্রে উন্নতি করতে সহায়তা করা অত্যাবশ্যক"। বিএমএ যুক্তি দেয় যে নিয়োগকর্তাদের একটি অন্তর্ভুক্তিমূলক কর্মক্ষেত্রের জন্য সক্রিয় দৃষ্টিভঙ্গি গ্রহণ করা উচিত।

### রাজনীতি
ব্রিটিশ সংসদ সদস্যরা রজোনিবৃত্তির মধ্য দিয়ে যাওয়া নারীদের সুরক্ষায় স্পষ্ট কর্মক্ষেত্র নীতিমালার জন্য চাপ দিয়েছেন। র‍্যাচেল ম্যাকলিন বলেন, "আমার মূল বার্তা হলো: রজোনিবৃত্তি হলো শেষ সামাজিক ট্যাবূ বা নিষিদ্ধ বিষয় কারণ এটি এখনও গোপন রাখা হয় এবং এটি কেবল নারীদের, বিশেষ করে বয়স্ক নারীদের প্রভাবিত করে। এটি বয়সবাদ এবং লিঙ্গবাদের একটি সংমিশ্রণ।" অন্যান্য নারীদের মধ্যে যারা তাদের অভিজ্ঞতা সম্পর্কে কথা বলেছেন তারা হলেন ক্যারোলিন হ্যারিস, জুলি মারসন, মারিয়া কলফিল্ড, এবং ক্যারোলিন নোকস। ডন বাটলার, সমতা বিষয়ক ছায়ামন্ত্রী হিসেবে লেবার পার্টির পক্ষ থেকে কর্মক্ষেত্রে রজোনিবৃত্তি নীতিমালা প্রবর্তনের অঙ্গীকার ঘোষণা করেন। এর মধ্যে নমনীয় কর্মঘণ্টা এবং রজোনিবৃত্তিকালীন নারীদের জন্য বিশেষ অনুপস্থিতি প্রক্রিয়া নিশ্চিত করার কথা বলা হয়েছে। এই নীতিমালাটি ২০১৯ সালের লেবার পার্টির ইশতেহারে অন্তর্ভুক্ত ছিল।

### আইনি
লও সোসাইটি আইনি পেশায় রজোনিবৃত্তি অনুভব করা নারীদের জন্য নির্দেশিকা জারি করেছে  এবং সাক্ষ্য প্রদানকারী নারীদের রজোনিবৃত্তিকালীন পরিস্থিতি বোঝার জন্য বিচারকদের প্রতিও নির্দেশিকা প্রদান করা হয়েছে।

## তথ্যসূত্র

বিষয়শ্রেণী:নারী ও কর্মসংস্থান
বিষয়শ্রেণী:নারীস্বাস্থ্য
বিষয়শ্রেণী:বৈষম্য
বিষয়শ্রেণী:লৈঙ্গিক সমতা
বিষয়শ্রেণী:কাজের পরিবেশ
বিষয়শ্রেণী:মানব সম্পদ ব্যবস্থাপনা
বিষয়শ্রেণী:শিল্পসংক্রান্ত সম্পর্ক